BESLUTNING(1)

om situationen i området omkring De Store Søer og Lusaka-aftalerne

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der minder om sine tidligere beslutninger om situationen i området omkring De Store Søer,

A. der er foruroliget over den fortsatte ustabilitet i området omkring De Store Søer,

B. der anerkender den indsats, der gøres af landene i regionen, særligt de lande, der har undertegnet Lusaka-aftalen, for at finde en varig løsning på krisen i området omkring De Store Søer,

C. der henviser til, at Lusaka-aftalens våbenhvile inkludere et tilsagn fra nabolande om at tilbagetrække deres styrker, tilbagetrække og afvæbne de militser, der opererer fra Den Demokratiske Republik Congo, og sikre Congos grænser med henblik på at garantere nabolandenes sikkerhed,

D. der henviser til, at der står enorme forhindringer i vejen for gennemførelsen af Lusaka-aftalen på grund af den alvorlige ustabilitet og de etniske spændinger, der er i regionen, samt den fortsatte tilstedeværelse af flygtninge i hele regionen, og at dette har skabt en alvorlig krisesituation,

E. der henviser til beslutning AHG/16/1, som blev vedtaget af OAU-konferencen af stats- og regeringschefer i Cairo (Egypten) om territorial integritet og nationale grænsers ukrænkelighed,

F. der understreger den forpligtelse, som alle berørte parter er undergivet, til strengt at overholde folkerettens generelle principper og menneskerettighederne,

G. der henviser til den principielle respekt, der skal udvises over for ethvert lands suveræne ret til at foretage sine egne sociale, politisk, kulturelle og økonomiske valg,

1. beklager alle menneskerettighedskrænkelser, vilkårlige henrettelser, torturhandlinger, chikanerier og voldtægt, etnisk propaganda, tilskyndelse til etnisk vold og rekruttering af børn som soldater;

2. glæder sig over Lusaka-våbenhvileaftalen, og kræver, at den støttes og gennemføres uden forsinkelse, blandt andet gennem indsættelse af internationale observatører, der er ansvarlige for overvågningen af dens gennemførelse; opfordrer alle parter i konflikten til at opfylde de forpligtelser, der er indgået i overensstemmelse med Lusaka-våbenhvileaftalen, og gør opmærksom på, at aftalen er af afgørende betydning for stabiliteten og sikkerheden i alle landene i regionen;

3. beklager alle de massakrer, der er udøvet på Den Demokratiske Republik Congos territorium, og kræver, at de ansvarlige identificeres og stilles for retten, samt at der indledes en international efterforskning af alle disse begivenheder, navnlig massakrerne i det sydlige Kivu, der var yderst omfattende;

4. genbekræfter sin støtte til princippet om de nuværende grænsers ukrænkelighed i henhold til ånd og bogstav i de relevante bestemmelser i FN- og Oau-pagterne; minder om, at alle etniske grupper og nationaliteter, der lever inden for disse grænser, har fuldt statsborgerskab og derfor skal nyde de samme rettigheder og den samme beskyttelse;

5. glæder sig over den umiddelbart forestående afholdelse af den "nationale dialog" i Den Demokratiske Republik Congo, som alle aktive congolesere er blevet indbudt til at deltage i; opfordrer de forskellige congolesiske partier til at nå til enighed om en mægler så hurtigt som muligt for således at skabe mulighed for, at dialogen kan blive indledt; opfordrer med dette i tankerne myndighederne i Den Demokratiske Republik Congo til omgående at løslade alle politiske fanger og give partierne tilladelse til politisk virksomhed som led i dialogen og forberedelserne til valg;

6. opfordrer Den Europæiske Union til at stille de midler, der er nødvendige for at støtte fredsinitiativet i Den Demokratiske Republik Congo, til rådighed;

7. opfordrer EU-medlemsstaterne og de berørte AVS-lande til at arrestere de mennesker, der har begået folkemord og stille dem for retten eller udlevere dem;

8. opfordrer EU til både at optrappe sin humanitære bistand til regionen for at hjælpe til med at klare den fortsatte tilstedeværelse af flygtninge, samt bistanden til nabolandene for således at sætte dem i stand til at hjælpe tilbagevendte;

9. opfordrer alle parter i konflikten i Den Demokratiske Republik Congo til at sikre, at humanitære hjælpeorganisationer har ubegrænset og betingelsesløs adgang til nødlidende;

10. beklager drabene i det sydlige Burundi af FN-personale, der var på en humanitær mission, samt af burundiske borgere og soldater, og understreger, at det er bydende nødvendigt, at alle de parter, der er indblandet i konflikten i området omkring De Store Søer, tager alle nødvendigt skridt for at garantere sikre forhold for de mennesker, der er beskæftiget med at bringe humanitær bistand til området;

11. betoner endnu en gang betydningen af, at der under FN's og OAU's auspicier afholdes en international konference om fred, sikkerhed og stabilitet í området omkring De Store Søer med deltagelse af alle regeringerne i regionen;

12. henleder opmærksomheden på Den Europæiske Unions pligt til at støtte bestræbelserne på at gennemføre Lusaka-aftalen, og opfordrer den til straks at tage hensigtsmæssige politiske og økonomiske skridt med henblik på at sikre, at aftalen gennemføres korrekt;

13. opfordrer Rådet og medlemsstaterne til at opfylde de forpligtelser, de har indgået, med henblik på at kontrollere våbeneksporten til regionen og forhindre ulovlig salg af sådanne våben samt den narkohandel, som finansierer den;

14. pålægger sine formænd at sende denne beslutning til AVS-EU-Rådet, Rådet, Kommissionen, signatarerne til Lusaka-aftalen, FN's generalsekretær og OAU.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).